เดอะ ซุยไซด์ สควอด

***เดอะ ซุยไซด์ สควอด*** (, /ซูอิไซด์/) เป็นภาพยนตร์อเมริกันแนวซูเปอร์ฮีโรฉายในปี ค.ศ. 2021 สร้างจากตัวละครและทีมซุยไซด์สควอดของดีซีคอมิกส์ ภาพยนตร์สร้างโดย ดีซีฟิล์มส์, แอตลาสเอ็นเทอร์เทนเมนต์และเดอะซาฟรานคอมพานี จัดจำหน่ายโดย วอร์เนอร์บราเธอส์พิกเจอร์ส ภาพยนตร์เป็นภาคต่อยืนเดี่ยวของ *[[ทีมพลีชีพ มหาวายร้าย]]* (2016) และเป็นภาพยนตร์เรื่องที่สิบในจักรวาลขยายดีซี ภาพยนตร์เขียนบทและกำกับโดย เจมส์ กันน์ มีนักแสดงนำจำนวนมาก ประกอบด้วย มาร์โก ร็อบบี, อิดริส เอลบา, จอห์น ซีนา, โจเอล คินนาแมน, ซิลเวสเตอร์ สตอลโลน, ไวโอลา เดวิส, ไจ คอร์ตนีย์และปีเตอร์ คาพัลดิ ในภาพยนตร์ หน่วยปฏิบัติการของนักโทษถูกส่งตัวไปทำลายหลักฐานของมนุษย์ต่างดาวยักษ์ สตาร์โร

เดวิด เอเยอร์ ถูกกำหนดให้กลับมาเป็นผู้กำกับในภาคต่อของ *ทีมพลีชีพ มหาวายร้าย* ในเดือนมีนาคม ค.ศ. 2016 แต่เขาถอนตัวจากโครงการในเดือนธันวาคม ค.ศ. 2016 เพื่อไปพัฒนาภาพยนตร์ *ก็อตแธมซิตีไซเรนส์* วอร์เนอร์บราเธอส์พิจารณาผู้กำกับหลายคน ก่อนจะจ้าง แกวิน โอคอนเนอร์ ในเดือนกันยายน ค.ศ. 2017 แต่เขาออกจากโครงการในเดือนตุลาคม ค.ศ. 2018 เจมส์ กันน์ ได้รับการว่าจ้างให้เขียนบทและเป็นผู้กำกับภาพยนตร์ หลังเขาถูกไล่ออกชั่วคราวโดย ดิสนีย์และมาร์เวลสตูดิโอส์ จากการเป็นผู้กำกับภาพยนตร์ *[[รวมพันธุ์นักสู้พิทักษ์จักรวาล 3]]* (2023) กันน์ใช้การ์ตูน *ซุยไซด์สควอด* ของจอห์น ออสทรานเดอร์ในทศวรรษ 1980 และภาพยนตร์สงครามเป็นแรงบันดาลใจและเลือกเน้นไปที่การสำรวจตัวละครใหม่มากกว่าเล่าเรื่องต่อจากภาพยนตร์ก่อนหน้านี้ การถ่ายทำเริ่มต้นในเดือนกันยายน ค.ศ. 2019 ใน แอตแลนตา, จอร์เจีย, สหรัฐ และการถ่ายทำสิ้นสุดในเดือนกุมภาพันธ์ ค.ศ. 2020 ใน ปานามา

*เดอะ ซุยไซด์ สควอด* ฉายในสหราชอาณาจักรเมื่อวันที่ 30 กรกฎาคม ค.ศ. 2021 และฉายในสหรัฐเมื่อวันที่ 5 สิงหาคม ค.ศ. 2021 ในโรงภาพยนตร์และบริการสตรีมมิง เอชบีโอแมกซ์ ภาพยนตร์ได้การตอบรับที่ดีจากนักวิจารณ์ โดยชมในเรื่องการกำกับของกันน์, สไตล์ของภาพและบทภาพยนตร์ หลายคนพบว่าภาพยนตร์เรื่องนี้นั้นดีกว่าเมื่อเทียบกับภาคก่อนอย่างเห็นได้ชัด หลายคนพบว่ามีการปรับปรุงที่สำคัญมากกว่าภาคก่อน ละครโทรทัศน์แยกชื่อว่า *[[พีซเมกเกอร์ (ละครชุด)|พีซเมกเกอร์]]* แสดงนำโดยซีนา กำหนดออกอากาศในเอชบีโอแมกซ์ในเดือนมกราคม ค.ศ. 2022

## เรื่องย่อ
นักโทษของเรือนจำเบลล์เรฟ ถูกส่งตัวไปคอร์โตมัลทีส เกาะบริเวณอเมริกาใต้ ในฐานะสมาชิกของ ทาสก์ฟอร์ซเอ็กซ์ เพื่อทำลาย ยูดันไฮม์ ห้องปฏิบัติการและเรือนจำสมัยนาซี เป็นที่กักขังนักโทษทางการเมืองและยังมีการทดลองอยู่ ระหว่างภารกิจ พวกเขาเผชิญหน้ากับ สตาร์โร ปลาดาวต่างดาวยักษ์ที่สามารถส่งกระแสจิตได้

## นักแสดง

* มาร์โก ร็อบบี เป็น ฮาร์ลีย์ ควินน์:อาชญากรโรคจิตและอดีตจิตแพทย์ ร็อบบีกล่าวว่าภาพยนตร์จะแสดงด้านใหม่ของตัวละครเมื่อเทียบกับการปรากฏตัวของเธอก่อนหน้านี้ในจักรวาลขยายดีซี เนื่องจากเธออยู่ในสถานที่ใหม่และรายล้อมไปด้วยตัวละครใหม่ ผู้กำกับ เจมส์ กันน์ กล่าวว่าความสัมพันธ์ของฮาร์ลีย์กับบลัดสปอร์ตเปรียบเหมือนคู่หูตลก แอบบอตและคอสเทลโล โดยฮาร์ลีย์เป็นคอสเทลโล ร็อบบีสวมชุดใหม่ที่โดดเด่นด้วยสีแดงและสีดำแบบดั้งเดิมของฮาร์ลีย์ โดยกันน์ได้รับแรงบันดาลใจจากเครื่องแต่งกายของตัวละครในวิดีโอเกม *[[แบทแมน: อาร์แคมซิตี]]* (2011) เขาต้องการให้เสื้อแจ็กเก็ตของเธอมีข้อความ "สไตล์แก๊งมอเตอร์ไซค์" ที่ด้านหลัง และเลือกใช้คำว่า "Live fast, die clown" แทนตัวเลือกอื่น ๆ ที่เป็นไปได้ ได้แก่ "Clown AF" และ "World's Best Grandpa" กันน์ยังลบรอยสักบนคำว่า "Rotten" บนใบหน้าของฮาร์ลีย์ออก ซึ่งปรากฏในภาพยนตร์จักรวาลขยายดีซีเรื่องก่อน ๆ ด้วย เพราะทั้งเขาและร็อบบีไม่ชอบมัน
* อิดริส เอลบา เป็น รอเบิร์ต ดูบัวส์ / บลัดสปอร์ต:อาชญากรที่ถูกตัดสินว่ามีอาวุธมากที่สุด กว่าตัวละครใด ๆ ในภาพยนตร์, เขารับโทษจำคุกเนื่องจากยิงซูเปอร์แมนด้วยกระสุนที่ทำจากคริปโตไนต์ แต่เดิมเอลบาได้รับคัดเลือกให้แสดงเป็น ฟลอยด์ ลอว์ตัน / เดดช็อต แทนที่ วิลล์ สมิธ จากภาพยนตร์เรื่องแรก แต่ วอร์เนอร์บราเธอส์และผู้กำกับ เจมส์ กันน์ ตัดสินใจให้เขาแสดงเป็นตัวละครอื่นแทน เพื่อให้สมิธมีโอกาสกลับมารับบทเดิมในภาพยนตร์ในอนาคต
* จอห์น ซีนา เป็น คริสโตเฟอร์ สมิท / พีซเมกเกอร์:นักฆ่าผู้โหดเหี้ยมที่เชื่อมั่นในบรรลุสันติภาพ โดยไม่ว่าอย่างไรก็ตาม ซีนาอธิบายตัวละครของเขาว่าเป็น "กัปตันอเมริกาที่น่ารังเกียจ"
* โจเอล คินนาแมน เป็น ริก แฟลก:ทหารกล้าหาญหัวหน้าทีมซุยไซด์สควอดดั้งเดิมและทีมซุยไซด์สควอดใหม่
* ซิลเวสเตอร์ สตอลโลน ให้เสียงเป็น นานาอุเอะ / คิงชาร์ก:ฉลามกินคนที่มีลักษณะเป็นมนุษย์ผสมกับปลา สตีฟ อะกี พัฒนาการแสดงของคิงชาร์ก ขณะที่เขาเป็นตัวแสดงแทนในกองถ่าย เนื่องจากตัวละครจะสร้างขึ้นด้วยเอฟเฟกต์ภาพ ในช่วงแรก กันน์ได้ใช้แบบฉลามหัวค้อนซึ่งมาจากการ์ตูน เป็นต้นแบบของตัวละคร แต่พบว่ามันน่าอึดอัดใจที่จะถ่ายตัวละครนี้ร่วมกับนักแสดงคนอื่น ๆ เนื่องจากดวงตาของเขาอยู่ที่ด้านข้างของศีรษะของเขา กันน์ตัดสินในใช้แบบ ฉลามขาว คล้ายกับที่ปรากฏในแอนิเมชันชุด *[[ฮาร์ลีย์ ควินน์ (ละครชุด)|ฮาร์ลีย์ ควินน์]]* (2019–ปัจจุบัน) แม้ว่าจะเป็นเรื่องบังเอิญที่แอนิเมชันชุดดังกล่าวได้ออกอากาศหลังจากเริ่มถ่ายทำภาพยนตร์ "เดอะ ซุยไซด์ สควอด" กันน์ให้คิงชาร์กมีหุ่นพุงพลุ้ย เพื่อทำให้เขาดูเหมือนสัตว์เลี้ยงลูกด้วยนมน้อยลง และมีตาเล็กปากใหญ่และหัวเล็ก เพื่อหลีกเลี่ยงการออกแบบ "สัตว์ร้ายน่ารัก" ที่เห็นในตัวละครยอดนิยมเช่น เบบีกรูท จากภาพยนตร์ *[[รวมพันธุ์นักสู้พิทักษ์จักรวาล]]* ของเขา และ เบบีโยดา ใน *[[เดอะแมนดาลอเรียน]]*
* ไวโอลา เดวิส เป็น อะแมนดา วอลเลอร์:ผู้อำนวยการของหน่วยอาร์กัส (A.R.G.U.S.) ผู้ดูแลโครงการทาสก์ฟอร์ซเอ็กซ์
* ไจ คอร์ตนีย์ เป็น จอร์จ "ดิกเกอร์" ฮาร์กเนสส / กัปตันบูมเมอแรง:หัวขโมยชาวออสเตรเลียผู้ไร้เทียมทานที่ใช้บูมเมอแรงติดอาวุธ คอร์ตนีย์ กล่าวว่า กัปตันบูมเมอแรง ไม่ได้เปลี่ยนไปตั้งแต่เหตุการณ์ใน *[[ทีมพลีชีพ มหาวายร้าย]]* ไม่เหมือนกับ ริก แฟลก โดยเขาเป็น "ไอ้ขี้เกียจคนเดิมที่เราได้เรียนรู้ในเรื่องแรก เขาออกไปสร้างปัญหาอย่างที่คุณคาดหวังไว้"
* ปีเตอร์ คาพัลดิ เป็น ไกอัส กรีฟส์ / เดอะทิงเกอร์: นักวิทยาศาสตร์เมตาฮิวแมน ผู้รับผิดชอบโครงการปลาดาว

นอกจากนี้ ภาพยนตร์ยังแสดงโดย เดวิด ดัสมอลเชิน เป็น แอ็บเนอร์ คริลล์ / โพลกา-ดอตแมน และ ดานีเอลา เมลชีออร์ เป็น คลีโอ กาโซ / แรตแคตเชอร์ 2 คริลล์ เป็น "การทดลองที่ผิดพลาด" ในชุดสูทที่มีลายจุด โดยกันน์อธิบายว่าเป็น "ตัวละครดีซีที่โง่ที่สุดตลอดกาล" และหวังว่าจะกลายเป็นตัวละครที่น่าเศร้าสำหรับภาพยนตร์ ไมเคิล รูกเกอร์ เป็น ไบรอัน เดอร์ลิน / ซาวานต์, พีต เดวิดสัน เป็น ริชาร์ด "ดิก" เฮิร์ตซ์ / แบล็กการ์ด, เนตัน ฟิลเลียน เป็น โครี พิตซ์เนอร์ / ที.ดี.เค, ฌอน กันน์ เป็น วีเซิล, ฟลูลา บอร์ก เป็น กันเทอร์ บรอน / เจวาลิน และ เมย์ลิง อึง เป็น มองกาล, อลิซ บรากา เป็น โซล โซเรีย: นักปฏิวัติชาวอเมริกาใต้และพันธมิตรของทีมซุยไซด์สควอด, สตอร์ม รีด เป็น ไทลา ดูบัวส์: ลูกสาวของบลัดสปอร์ต, วาคีน โคซิโอ เป็น มาเตโอ ซัวเรซ: รองผู้บัญชาการของลูนา, ฮวน ดิเอโก บอตโด เป็น ซิลวิโอ ลูนา: เผด็จการอเมริกาใต้ผู้โหดเหี้ยม, ทินาเช คาเฮเซ เป็น โฟล ครอว์ลีย์, เจนนิเฟอร์ ฮอลแลนด์ เป็น เอมิเลีย ฮาร์คอร์ต

## อ้างอิง

## แหล่งข้อมูลอื่น
* 

หมวดหมู่:จักรวาลขยายดีซี
หมวดหมู่:ภาพยนตร์ที่ออกฉายในปี พ.ศ. 2564
หมวดหมู่:ภาพยนตร์อเมริกัน
หมวดหมู่:ภาพยนตร์ภาษาอังกฤษ
หมวดหมู่:ภาพยนตร์โดยวอร์เนอร์บราเธอร์ส
หมวดหมู่:ภาพยนตร์ที่ถ่ายทำในแอตแลนตา
หมวดหมู่:ภาพยนตร์ที่ถ่ายทำในปานามา
หมวดหมู่:ภาพยนตร์ที่มีฉากบนเกาะสมมติ
หมวดหมู่:ซุยไซด์สควอด
หมวดหมู่:ภาพยนตร์ที่ใช้การจับภาพเคลื่อนไหว
หมวดหมู่:ภาพยนตร์อเมริกันในคริสต์ทศวรรษ 2020
หมวดหมู่:ภาพยนตร์เกี่ยวกับหนู
หมวดหมู่:ภาพยนตร์เอชบีโอแม็กซ์